་ཀྱང་། སྤྱི་ལྟར་སྤྲོ་ན། མདུན་དུ་སྟེགས་བུའི་སྟེང་དཀྱིལ་འཁོར་བཀྲམ་པའམ་མཎྜལ་ལ་མེ་ཏོག་སྔོན་པོའི་ཚོམ་བུ་གཙོ་འཁོར་ལྔ་བཀོད་པའི་མདུན་དུ་མཆོད་གཏོར་གོང་བཤད་ལྟར་བཀོད། བུམ་ཆོག་སྐབས་བུམ་པ་དྲིའི་ཆུ་དང་ཉེར་ལྔའི་རྫས་ཀྱིས་བཀང་བ་ཁ་རྒྱན་མགུལ་ཆིངས་དང་ལྡན་པ་གཡས་གཡོན་གང་བདེར་བཞག། ཕྱི་མཆོད་གཡས་སྐོར་དུ་བཤམ། གཞན་ཡང་འོག་ཏུ་དགོས་པའི་ཉེར་མཁོ་རྣམས་ཚོགས་པར་བྱས་ལ། གཞི་བདག་དང་བགེགས་ལ་གཏོར་མ་གཏང་། བགེགས་བསྐྲད་ཅིང་སྲུང་འཁོར་བསྒོམ། སྐྱབས་སེམས་སྔོན་དུ་འགྲོ་བས་མཆོད་པ་བྱིན་རླབས་ནི། བསང་སྦྱང་། སྟོང་པའི་ངང་ལས་ཨོཾ་ཨཱཿཧཱུྃ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ལྷ་རྫས་ཀྱི་མཆོད་ཡོན། ཞབས་བསིལ། མེ་ཏོག། བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པ་མཆོད་པའི་སྤྲིན་ཕུང་ནམ་མཁའི་མཐའ་ཀླས་པར་གང་བར་གྱུར། ཨོཾ་བཛྲ་ཨརྑྷཾ་ཨཱཿཧཱུྃ་སོགས་དང་། རོལ་མོ་བྱིན་རླབས་སྔགས་བརྗོད། དེ་ནས་བདག་བསྐྱེད་བཟླས་པ་བསྡུ་ལྡང་བར་སྒྲུབ་ཐབས་ལྟར་བྱ། མདུན་རྟེན་བསང་སྦྱང་། བདག་བསྐྱེད་ཉིད་ཚིག་བསྒྱུར་ལ་བསྐྱེད་ཆོག་ཡན་ལག་བཞི་ལྡན་དབང་སྐུར་རྒྱས་གདབ་བར་བྱ། མཆོད་པ་ནི། འཇིག་རྟེན་ཁམས་ནི་དཔག་མེད་ན། ། མཆོད་ཡོན་ཇི་སྙེད་ཡོད་པ་དང་། ། བདག་གིས་གུས་པས་བཤམས་པ་འདི། ། དཀྱིལ་འཁོར་ལྷ་ཚོགས་རྣམས་ལ་འབུལ། ཨོཾ་བཛྲ་པཱ་ཎི་ས་པ་རི་ཝཱ་ར་ཨརྑྷཾ་པྲ་ཏཱིཙྪ་སྭཱ་ཧཱ། ཞེས་དང་། ཞབས་བསིལ་ནས་རོལ་མོའི་བར་ཚིགས་བཅད་སྔགས་རྣམས་དེས་འགྲེས་སྦྱར། སྤྲོ་ན་འདོད་ཡོན་ལྔ་སོགས་མཆོད་པའི་རྣམ་གྲངས་ཇི་ལྟར་འོས་པས་ཀྱང་མཆོད། བསྟོད་པ་ནི། ཧཱུྃ་མཛད་ཧཱུྃ་སྟེ་ཙཎྜ་རོ་ཥ་ཎ། ། བདེན་གཉིས་ཐུགས་ཆུད་ཆོས་ཀྱི་སྐུ་བརྙེས་ཤིང་། ། སྤྲུལ་པའི་སྐུར་སྟོན་ཕྱག་ན་རྡོ་རྗེ་ཆེ། ། དུས་མ་བའི་མེ་ལྷར་འབར་ལ་ཕྱག་འཚལ་བསྟོད། ། ཧཱུྃ། དུས་གསུམ་སངས་རྒྱས་ཐམས་ཅད་ཀྱི། ། གསང་བའི་མཛོད་ཆེན་འཛིན་པའི་དཔལ། ། གདུག་པ་མ་ལུས་འདུལ་མཛད་པ། ། སྦྲུལ་སྟག་རིན་ཆེན་རྒྱན་གྱིས་བརྒྱན། ། ཆེ་ལ་བརྗིད་པའི་འཇིགས་གཟུགས་ཅན། ། རྡོ་རྗེ་ཁྱུང་ཆེན་ཕྱག་ན་བསྣམས། ། ཡེ་ཤེས་མེ་འབར་ཀློང་ན་བཞུགས། ། པད་ཉི་དྲེགས་པའི་གདན་ལ་འགྱིང་། ། གཏུམ་པོ་ཁྱོད་ལ་ཕྱག་འཚལ་བསྟོད། ། གོས་སྔོན་ཅན་ལ་ཕྱག་འཚལ་བསྟོད། ། རྡོ་རྗེ་འཛིན་ལ་ཕྱག་འཚལ་བསྟོད། ། གསང་བའི་བདག་ལ་ཕྱག་འཚལ་བསྟོད། ། སྐུ་གསུང་ཐུགས་ལ་ཕྱག་འཚལ་བསྟོད། ། བརྩེ་བ་ཆེན་པོས་རྗེས་བཟུང་ནས། ། གཟའ་དང་ས་བདག་ཀླུ་གཉན་གྱིས། ། འཚེ་བར་བྱེད་ལས་བསྐྱབ་ཏུ་གསོལ། ། བསམ་པའི་དུག་དང་རེག་པའི་དུག། མཐོང་བའི་དུག་དང་ཁ་རླངས་དུག། སྦྱོར་བ་ངན་པའི་དུག་རྣམས་ཀུན། ། ཞི་ཞིང་བཟློག་པར་མཛད་དུ་གསོལ། ། ཞེས་པས་བསྟོད་ཅིང་ཕྲིན་ལས་གསོལ། བསྙེན་པ་ཉེ་བསྙེན་སྒྲུབ་པ་སྒྲུབ་ཆེན་གྱི་དམིགས་བཟླས་རྣམས་མདུན་བསྐྱེད་ལ་ཁ་སྤོས་ཏེ། བདག་བསྐྱེད་སྐབས་ལྟར་ཇི་ཙམ་ནུས་པ་བཟླ། འཁོར་གཏུམ་པོ་རིགས་བཞིའི་སྔགས་ནི། ། ཨོཾ་ནཱི་ལམྦ་ར་དྷ་ར་བཛྲ་པཱ་ཎི་ཧཱུྃ་ཕཊ། ། ཨོཾ་བཛྲ་པཱ་ཎི་ཧཱུྃ་བཛྲ་རོ་ཥཎ་ཧཱུྃ་ཕཊ། ཨོཾ་བཛྲ་ཙཎྜ་སརྦ་དུཥྞཱཏྣ་ཀ་ཧ་ན་ད་ཧ་པ་ཙ་ཧཱུྃ་ཕཊ། ཨོཾ་བཛྲ་པཱ་ཎི་ས་མནྟ་ཀརྨ་རཀྟ་ཙིཏྟ་བཛྲ་ནཱ་ག་ས་མ་ཏ་ཧཱུྃ་ཕཊ། ཡང་ན་བཛྲའི་ཚབ་ལ། རཏྣ་པདྨ་ཀརྨ་སྦྱར་བའང་བཤད་དེ་དེ་རྣམས་ཀྱང་ཅི་འགྲུབ་བཟླ། དེ་ནས་བུམ་པ་བསྒྲུབ་ན་བུམ་བསྐྱེད་བཟླས་པ་དང་བཅས་པ་བྱ། འཁོར་གཏུམ་པོ་རིགས་བཞིའི་སྔགས་ཀྱང་བཟླ། ལས་སྦྱོར་བུམ་ཆོག་སྐབས་བཟླས་པའི་མགོར་ཡུངས་ཀར་འབྲུ་བདུན་རྩ་སྔགས་བཟླས་ཏེ་བུམ་པར་བླུག། རྩ་སྔགས་མཇུག་ཏུ། ཨེ་ཧོ་ཤུདྡྷེ་ཤུདྡྷེ། ཡྃ་ཧོ་ཤུདྡྷེ་ཤུདྡྷེ། རྃ་ཧོ་ཤུདྡྷེ་ཤུདྡྷེ། བྃ་ཧོ་ཤུདྡྷེ་ཤུདྡྷེ། ལྃ་ཧོ་ཤུདྡྷེ་ཤུདྡྷེ། ཨེ་ཡྃ་རྃ་བྃ་ལྃ་ཤུདྡྷེ་ཤུདྡྷེ། སརྦ་པཱ་པཾ་བི་ནཱ་ས་ཨ་ཨ་ཞེས་བཏགས་པ་ཅི་འགྲུབ་དང་། བུམ་ལྷའི་སྐུ་ལས་བདུད་རྩིའི་རྒྱུན་བབས་པས་བུམ་པ་གང་། ཆུའི་རྡུལ་ཞུན་རེ་རེའང་ཁྲོ་ཆུང་དང་ཁྱུང་གི་རང་བཞིན་དུ་གྱུར་པར་བསམས་ལ། ཨོཾ་བཛྲ་ཙཎྜ་མ་ཧཱ་རོ་ཥཎ་ཀཱ་ཡ་ཝཱཀ་ཙིཏྟ་སྭ་བྷཱ་བ་ཤུདྡྷོ྅ཧཾ། ཞེས་པའང་མང་དུ་བཟླས་པའི་མཐར་འོད་ཞུ་བྱ། མདུན་བསྐྱེད་ལ་གཏོར་མ་གོང་ལྟར་འབུལ། འདི་སྐབས་ལྷ་སྤྱན་འདྲེན་མི་དགོས་མདུན་བསྐྱེད་ལ་དམིགས་པ་ཡིན་ནོ། ། སྐབས་འདིར་རྗེས་གནང་། བུམ་ཁྲུས་སོགས་དགོས་ན་བྱ། དེ་ནས་མཆོད་པ་ཁ་གསོས་ལ་བྱིན་བརླབ། སྔར་ལྟར་མཆོད་བསྟོད་ཕྲིན་བཅོལ་བྱ། ནོངས་པ་བཟོད་གསོལ། སྒྲུབ་ཞག་སྔ་མ་རྣམས་སུ་དཀྱིལ་འཁོར་མི་བསྡུ་བ་དེ་གར་བཞག། སྒྲུབ་པ་རྫོགས་དུས། མདུན་བསྐྱེད་ཡེ་ཤེས་པ་རྟེན་ཡོད་ན་དེ་ལ་བསྟིམ་ཞིང་བརྟན་བཞུགས་བྱ། མེད་ན་གཤེགས་སུ་གསོལ། བསྔོ་སྨོན་དང་བཀྲ་ཤིས་བརྗོད་པས་འགྲུབ་བོ། ། དེ་ལྟ་བུའི་ཚུལ་གྱིས་ཞག་བདུན་ལ་སོགས་པ་ཇི་ལྟར་ནུས་པ་བསྒྲུབ་པར་བྱ་སྟེ་འདི་ལ་རྟགས་བརྒྱད་སྒུག་པ་སོགས་མི་དགོས་སོ། ། གསུམ་པ་ལས་སྦྱོར་ཉེར་མཁོ་ཁ་ཤས་ཙམ་ནི། སྲུང་བའི་དམིགས་པ་ནི། རང་གི་ཐུགས་ཀའི་ཧཱུྃ་གི་འོད་ཟེར་ལས་རང་འདྲ་བའི་ཁྲོ་བོ་ཕྱོགས་བཅུ་ཁྱབ་པར་འཕྲོས་པས་གནོད་བྱེད་གདུག་པ་ཅན་རྣམས་དཔའ་བཀོང་ཞིང་ཚར་བཅད། ཚུར་འདུས་པ་ལས་འཁོར་ལོའི་གུར་ཁང་། དེའི་ཕྱི་རོལ་ཏུ་རྡོ་རྗེའི་གུར་ཁང་མེ་རི་རབ་ཏུ་འབར་བར་གྱུར། བསྲུང་བྱ་ཐམས་ཅད་འཁོར་ལོའི་ནང་དུ་ཚུད། གལ་ཆེན་ཡོད་ན་དེ་ཉིད་ཐུགས་སྲོག་ཧཱུྃ་གི་ནང་དུ་བསྒོམ། རྩ་སྔགས་ཤམ་བུར། མ་མ་ཀཱ་ཡ་ཝཱཀྩིཏྟ་རཀྵ་ཀུ་རུ་ཧཱུྃ་མཱྃ་སྭཱ་ཧཱ། བཏགས་པ་ཅི་ནུས་བཟླ། བསྲུང་བྱ་དམིགས་བསལ་ཡོད་ན། མ་མའི་ཚབ་ཏུ་དེ་ཉིད་ཀྱི་མིང་སྦྱར། དེ་ནི་རང་གཞན་ཐམས་ཅད་སྲུང་བའི་མཆོག་གོ། ཁྱིམ་དུ་གདོན་ཆེན་ཞུགས་པ་ཕུད་ན། ཐོག་མར་སྒོམ་བཟླས་བྱ། དེ་ནས་ཕྱི་ནང་སྣོད་བཅུད་ཐམས་ཅད་འོད་དུ་ཞུ་ནས་རང་ལ་ཐིམ། རང་ཉིད་འོད་དུ་ཞུ་ཐུགས་ཀའི་ཧཱུྃ་ལ་ཐིམ། ཧཱུྃ་གི་ཞབས་ཀྱུ་ཡར་ཐིམ་ནས་ཧྃ་དུ་གྱུར། དེ་ལས་མེ་ཆེར་འབར་བས་སྡོད་པའི་གནས་ཁང་བསྲེགས། མེ་ཆེར་མཆེད་པས་ཡུལ་ཁམས་ཐམས་ཅད་ཀྱང་བསྲེགས། མེ་ལས་སྔགས་སྒྲ་དྲག་པོ་འབྲུག་ལྟར་དུ་སྒྲོགས་པར་བསམས་ལ། རྩ་སྔགས་ཤམ་དུ་གནོད་བྱེད་ཨུ་ཙ་ཏ་ཡ་ཕཊ། ཅེས་བཏགས་པ་དྲག་ཏུ་བཟླའོ། ། རང་ལ་གཟའི་གནོད་པ་བྱུང་ན། རང་ཉིད་གསང་བའི་བདག་པོར་གསལ་བའི་མདུན་དུ་གཟའ་ཆེན་བརྒྱད་སྐུ་སྟོད་དྲང་སྲོང་གི་གཟུགས་ཐལ་མོ་སྦྱར་ཞིང་བདག་ལ་གུས་པའི་ཚུལ་ཅན། སྐུ་སྨད་སྦྲུལ་མཇུག་བརྒྱད་པོ་རང་གི་གདན་འོག་ཏུ་མནན་པ། ཐུགས་ཀའི་སྔགས་ཕྲེང་ལས་འོད་ཟེར་འཕྲོས། གཟའ་ནད་ཐམས་ཅད་བ་མོར་ཉི་མ་ཕོག་པ་བཞིན་བཅོམ། རང་གི་ཐུགས་ཀ་ནས་གསང་བདག་ཚོན་གང་པ་བརྒྱད་སྤྲོས། གཟའ་བརྒྱད་ཀྱི་སྤྱི་བོ་ནས་ཞུགས། སྙིང་གར་ཐིམ་པས་དམ་ལ་བཏགས་ཤིང་བྱིན་གྱིས་བརླབས། ཕྱིན་ཆད་གནོད་པ་མི་བྱེད་པར་ཁས་བླངས་ཤིང་དམ་བཅས་པར་བསམས་ལ། རྩ་སྔགས་ཤམ་དུ། རཀྵ་རཱ་ཧུ་ལ་གཟའ་ཁ་ཊ་རུ་ཊ་ས་མ་ཡ་ཙིཏྟ་ཧྲིཾ་ཛཿཧྲིཾ་ཛཿཕཊ་ཕཊ་སྭཱ་ཧཱ། ཞེས་བཏགས་པ་སྟོང་ཕྲག་ལ་སོགས་པ་གདོན་ཚབས་ཆེ་ཆུང་དང་བསྟུན་ནས་བཟླ། རྐང་ལག་སོགས་ནད་དམིག་རྣམས་སུ་སྔགས་མཆིལ་གདབ། གཞན་གཟའ་ནད་ཀྱིས་ཟིན་པ་ལ། རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་ལྕང་ལོ་ཅན་ནས་གསང་བའི་བདག་པོ་རང་འདྲ་བ་གཟའ་བརྒྱད་ཞབས་ཀྱིས་མནན་པ་དཔག་ཏུ་མེད་པ་སྤྱན་དྲངས། ནད་པའི་ནད་དམིགས་རྣམས་སུ་ཐིམ་པར་བསྒོམས་ལ་རྩ་སྔགས་ཤམ་དུ། གཟའ་ཁ་ཊ་རུ་ཊ་རཀྴ་རཱ་ཧུ་ལ་ཨ་ཡ་མ་དུ་རུ་ཙ་ཤ་ན་ས་མ་ཡ་རཀྴྱཾ་དུ་ཨ་དྷིཥྛཱ་ན་ཧཱུྃ་སྭཱ་ཧཱ། ཞེས་བཏགས་པ་བརྒྱ་རྩ་ལ་སོགས་བཟླས་པའི་མཆིལ་མ་དང་ཕུ་བཏབ་པས་ཕན་པར་གསུང་། བུམ་ཆོག་གོང་དུ་སྨོས་པ་ལྟར་བསྒྲུབས་པའི་ཆུ་དེས་རང་ལ་ཐོ་རངས་ཁྲུས་ཆབ་བྱས་པས་གྲིབ་ཀྱི་རིགས་ཀྱིས་མི་ཚུགས་ཤིང་། བུམ་ཆུ་བཏུང་བ་དང་བཀྲུས་པས་འགོ་བའི་ནད་སྲུང་། མི་ཕྱུགས་གློ་བུར་དུ་ནབ་རྣམས་ལའང་བླུད་པ་དང་བཀྲུས་པས་འཕྲལ་དུ་བདེ་བར་འགྱུར། སྲིའུ་ཡིན་ན་རྟག་ཏུ་བཏུང་བ་དང་བཀྲུ། གཏོར་མའི་དབང་བསྐུར་ལ་གཏོར་མ་སྔས་སྲུང་དུ་བཞག་པས་སྲི་ཀེག་ལས་ཐར། སྨྱོན་པ་སོགས་ནད་པ་གདོན་ཅན་ལ་དང་པོ་ཆ་གསུམ་བཏང་ལ་བདེན་སྟོབས་བརྗོད་པས་བསྐྲད། དེ་ནས་བྱ་བས་ཁྲུས་སྤྱི་ལྟར་དུ་བྱ། བུམ་པ་དང་གཏོར་མ་སོགས་ཀྱི་དབང་བསྐུར་བས་སྨྱོ་འབོགས་དང་། ཀླུ་དང་ས་བདག་གི་ནད། དུག་རིགས་དང་མཛེ་རིགས་བཅོ་བརྒྱད་སེལ། མཇུག་ཏུ་གཏོར་ཟན་ཁམ་དུ་བཟར་བཅུག་པས་ནད་ལས་གྲོལ་བར་གསུངས། ། རང་གཏུམ་པོར་གསལ་བའི་བ་སྤུའི་བུ་ག་ནས་ཁྲོ་ཆུང་མཚོན་ཆ་ཐོགས་པ་སྐར་མདའ་ལྟར་འཁྲུགས། རང་ཉིད་བསྐལ་པའི་མེ་ཕུང་འབར་བའི་དབུས་ན་བཞུགས་པའི་སྐུ་ལས་མེ་ཕུང་དང་ཁྲོ་ཚོགས་དཔག་ཏུ་མེད་པ་འཕྲོས་པས་གནོད་བྱེད་གང་ཡིན་པ་ནམ་མཁའི་ཕ་མཐར་བསྐྲད་པར་བསྒོམས་ལ་རྩ་སྔགས་ཀྱི་ཤམ་དུ། ཨོཾ་རཀྟ་སྟྭཾ་བྷ་ཡ་ཆིངས་ཆིངས་སྭཱ་ཧཱ། ཞེས་བཏགས་པ་བཟླས་པས་ཕོ་གདོན་རྒྱལ་པོའི་གནོད་པ་ཟློག། བྷྱོ་མ་མ་ཏྲཀ་རཀྵ་མ་མ་ཏྲག་ཏུ་སྭཱ་ཧཱ། ཞེས་བཏགས་པ་བཟླས་པས་མོ་གདོན་བསེན་མོའི་རིགས་ཀྱི་གདོན་པ་ཟློག་པར་གསུངས། ། གཞན་ཡང་གསང་བ་ཐུགས་ཀྱི་ཕུར་གཅིག་ལ་བརྟེན་ནས་དྲག་པོའི་ལས་ཚོགས་དང་། སྦྱིན་སྲེག་གི་ལས་སྦྱོར། གཏད་ཁྲོལ་དང་། ཀླུ་དང་ས་བདག་གི་ནད་བཀྲོལ་བ། ཁྱུང་ཆེན་ཉེར་གཅིག་གི་གོ་ཆ། རྒྱུན་ཁྱེར་སྲུང་འཁོར་སོགས་མང་དུ་གསུངས་ཀྱང་འདིར་མ་སྤྲོས། གཟུངས་ལས་འབྱུང་བའི་རྨི་ལམ་མཐོང་བའི་གཟུངས་ནི། དཀོན་མཆོག་གསུམ་ལ་ཕྱག་འཚལ་ལོ། ། གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་དྲག་པོ་ལ་ཕྱག་འཚལ་ལོ། ཨོཾ་མུ་ཙི་ནི་སྭཱ་ཧཱ། མུ་ཁེ་སེ་སྭཱ་ཧཱ། མོ་ཧ་ནི་སྭཱ་ཧཱ། དནྟི་རི་སྭཱ་ཧཱ། ཆོ་ག་ནི་ཆུ་ཁྱོར་བ་གང་བཟླས་པ་བྱས་ཏེ། འཐུངས་ནས་སེམས་བཞིན་དུ་ཉལ་ན་ལག་ན་རྡོ་རྗེས་རྨི་ལམ་སྟོན་པར་འགྱུར་རོ། ། ཞེས་དང་། རྡོ་རྗེ་གཏུམ་པོ་ཐུགས་གསང་བའི་རྒྱུད་ལས་ཀླུ་སྨན། དབང་ལག། ཆུ་སྲིན་སྡེར་མོ། ནཱ་ག་གེ་སར། ནཱ་ག་པུཥྤ། སྤོས་དཀར། འབྲས་ཡོས། རྡོ་རྒྱུས་བྱ་ཐང་ཀ་བྱ་རྒྱུས་སྤུ་ཤེལ་ཞེས་གདའ།  བལ་མ། ག་བུར། དར་ལེ་བརྒན། མཚལ། དུང་། རས་སྐུད་དམར་པོ། དཀར་གསུམ། མངར་གསུམ་བཅས་རིན་པོ་ཆེའི་བུམ་པའམ་ཁམ་པོར་ལྟ་བུ་མཆུ་ལྔ་པར་བླུགས་ནས་སྦས་ན་ཀླུའི་ཉམས་པ་ཐམས་ཅད་སོས་པར་གསུངས་པའང་འདིར་ཞར་བྱུང་དུ་སྨོས་པའོ། ། འདིའི་དམ་ཚིག་ནི། རྡོ་རྗེ་དྲིལ་བུ་ལ་མི་འགོང་ཞིང་རྟག་ཏུ་བཅང་། མེ་ཏོག་སྔོན་པོ་ལ་མི་འགོང་། ཁྱུང་གི་དམ་ཚིག་ཏུ་བྱ་ཤ་དང་སྒོ་ང་མི་ཟ། མི་གཙང་བ་ལ་འཛེམ། མ་གྲུབ་བར་དུ་རྟ་དང་མི་ཤ་མི་ཟ། ཀླུ་གཏོར་རྒྱུན་དུ་གཏང་བར་བྱའོ། ། ཕྱག་རྡོར་གསང་བ་བསྟན་པའི་རྒྱུད་དང་། གཏུམ་པོ་ནཱ་ག་ཀླུ་འདུལ་ནག་པོའི་རྒྱུད། འཕགས་པ་བར་དུ་གཅོད་པ་སེལ་བའི་གཟུངས་ལས་ཀྱང་འདིའི་རྩ་སྔགས་ཙཎྜ་མ་གསུངས་ནས། གཤིས་ངན་དུ་འཆི་བ་བཅུ་གསུམ་སྟེ། དུག། མཚོན། ལྷོག་པ། གཅན་གཟན་གྱིས་ཟ་བ། མེས་ཚིག་པ། ཆུར་འཆི་བ། འགོ་བའི་རིམས། མཛེ་ནད། གཞན་ཡང་གསོར་མི་རུང་བའི་ནད་ཡ་ང་བ། གཡང་ལ་ལྷུང་བ། གཞན་གྱི་བྱད་དང་། ཟས་གྱིས་བརྣང་བ་དང་། བདག་རང་གིས་གསོད་པ་སྟེ་གཤིས་ངན་དུ་འཆི་བ་བཅུ་གསུམ་གྱིས་རྐྱེན་བྱེད་པར་མི་འགྱུར་རོ། ། འདི་འཛིན་པ་དང་། འཆང་བ་དང་། བཟླས་བརྗོད་བྱེད་པ་ལ་ནི་ས་དང་ནམ་མཁའ་ལ་གནས་པའི་བགེགས་དྲེགས་པ་ཅན་མ་རུངས་པ་རྣམས་ཀྱིས་གླགས་རྙེད་པར་མི་འགྱུར་རོ། ། དེ་ལ་ལས་ཀྱི་སྒྲིབ་པ་དང་། ཉོན་མོངས་པའི་སྒྲིབ་པ་དང་། ཤེས་བྱའི་སྒྲིབ་པ་ཐམས་ཅད་བྱང་ཞིང་དག་སྟེ། བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་རོ། ། ཞེས་སོགས་ཕན་ཡོན་མཐའ་ཡས་པ་འབྱུང་ངོ་། ། རས་ཆུང་ལུགས་ཀྱི་གཏུམ་པོའི་སྐོར་འདི་རྣམས་སློབ་དཔོན་ལས་ཀྱི་རྡོ་རྗེས་གནམ་ལྕགས་འབར་བ་སྲོག་གཟེར་གྱི་རྒྱུད། ནམ་མཁའ་ལྡིང་གི་རྒྱུར། གློག་ཕྲེང་དྲག་པོ་འཁོར་ལོའི་རྒྱུད་གསུམ་ལས་བྱུང་བར་བཤད་དོ། ། དགེ་འདིས་བླ་མ་གསང་བའི་བདག་པོ་ཡིས། ། སྐྱེ་ཀུན་རྗེས་བཟུང་ཐུགས་ཀྱི་གསང་བ་ཐོབ། ། བྱང་ཆུབ་སྒྲུབ་པའི་བར་ཆད་ཀུན་ཞི་ཞིང་། ། མཐུ་ཆེན་ཐོབ་དང་རྣམ་ཐར་གཅིག་གྱུར་ཤོག། འདིའི་སྒྲུབ་རྗེས་རྩ་བ་རྗེ་བླ་མ་རིན་པོ་ཆེ་ཉིད་ཀྱིས་མཛད་ནས་འཕྲོས་ལུས་སུ་གྱུར་པའི་དགོངས་པ་སྐོང་བའི་ཆེད་དུ་ཕྱག་ཐོའི་ས་བཅད་རྩ་བར་བཟུང་སྟེ་བསྙེན་ཡིག་ཕྱིན་གྱི་མཇུག་མཐུད་དུ་འདུ་གསུམ་པ་ཀརྨ་ངག་དབང་ཡོན་ཏན་རྒྱ་མཚོས་ཙཱ་འདྲ་རིན་ཆེན་བྲག་གི་སྒྲུབ་གནས་སུ་བགྱིས་པ་དགེ་ལེགས་འཕེལ། ། ། །
ཡིག་རྒྱག་པ། བཀྲ་ཤིས་ལྷ་མོ།
ཡིག་རྒྱག་པ། ཚེ་ཀྲུག་ནས། སྦྲག་བསྡུར་པ། བཀྲ་ཤིས་ལྷ་མོ། ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ག༽ 140
珠Öé他Ëû-3-1-(17).doc